Samsung lancerer Galaxy S25-serien med fokus på AI og personlig tilpasning

Samsung Electronics har annonceret deres nyeste Galaxy S25-serie, som omfatter Galaxy S25 Ultra, S25+ og lillebror S25. Som sidste år er der meget fokus på software og AI funktionerne er i fokus på de nye topmodeller. Udover det er der egentlig tale om en ret traditionel opdatering, og der er ikke blevet plads den nye, ultratynde telefon, der ellers var rygter om. Spørgsmålet er så, om den kommer senere på året når Samsung lancerer nye Galaxy Z modeller. I hvert fald er der altså kun tre telefoner i denne ombæring.

AI-integrerede funktioner

Galaxy S25-serien introducerer One UI 7, der gør enhederne mere kontekstbevidste og personlige. De nye funktioner omfatter:

Multimodale AI-agenter, der kan fortolke tekst, tale, billeder og video.

En opgraderet søgefunktion, Circle to Search, som genkender elementer som telefonnumre, e-mails og URL’er på skærmen og tilbyder relevante handlinger.

Forbedret naturlig sprogforståelse, der muliggør enklere navigering og interaktion, fx ved at finde billeder eller justere skriftstørrelse via stemmekommandoer.

AI-agenten Gemini, som understøtter Cross App Actions, hvilket gør det lettere at udføre handlinger på tværs af apps.

Brugerne kan desuden nyde godt af forbedringer inden for kommunikation, produktivitet og kreativitet. Eksempler er transskription og opsummering af opkald, automatiske noter og Drawing Assist, som kombinerer tekst og billeder til kreative projekter.

Sikkerhed og privatliv

Samsung har lagt stor vægt på datasikkerhed og privatliv med S25 serien. En ny Personal Data Engine analyserer data direkte på enheden for at levere tilpassede oplevelser uden at kompromittere sikkerheden. Krypteringsnøgler opbevares i en sikker hardwarekomponent, og serien understøtter post-quantum kryptografi for øget beskyttelse mod fremtidige trusler.

One UI 7 introducerer også et forbedret sikkerhedssystem, der omfatter:

Opdateret automatisk blokering af potentielt skadelige handlinger.

Tyveribeskyttelse.

Et nyt dashboard til overvågning af sikkerhed på tværs af tilknyttede enheder.

Ydelse og hardware

S25-serien drives af Qualcomm Snapdragon 8 Elite Mobile Platformen, som giver betydelige ydelsesforbedringer sammenlignet med tidligere generationer, lyder det fra Samsung:

40 % hurtigere Neural Processing Unit (NPU).

37 % hurtigere CPU.

30 % hurtigere GPU.

Platformen understøtter avancerede AI-baserede funktioner, herunder realtids billedforbedring og mere realistisk mobilgaming med forbedret ray tracing.

En ændret varmeafledningsstruktur sikrer optimal ydelse under intens brug, mens batterier på 5.000 og 4900 og 4000 mAh (henholdsvis Ultra, S25+ og S25) understøtter hurtig opladning ved 45W for S25 og Ultras vedkommende, og 25W for S25. Desværre følger opladeren som sædvanlig ikke med i kassen, så den må du selv ud og investere i.

Fotografi og videoredigering

Galaxy S25-serien har naturligvis også bedre kameraer end hvad du kunne finde i sidste års modeller. Fælles for de tre er følgende:

En ny 50 MP ultrawide-sensor.

10-bit HDR som standard for mere detaljerede billeder.

Forbedret videostabilisering og lavlysbilleder via AI-drevet procesoptimering.

Ultra er som sædvanlig bedre udrustet end dens lillebrødre, her får du også en 200MP wide linse og hele 5x optisk zoom.

Brugerne kan også drage fordel af avancerede redigeringsmuligheder som Audio Eraser, der fjerner uønsket baggrundsstøj, og Virtual Aperture, som giver mulighed for DSLR-lignende dybdeskarphed i billeder.

Galaxy S25 Ultra har derudover en tyndere og lettere konstruktion end tidligere modeller og anvender slidstærkt titanium kombineret med Corning Gorilla Armor 2 – den skulle altså kunne være ganske modstandsdygtig overfor ridser og skrammer.

Serien leveres med syv års software- og sikkerhedsopdateringer for at sikre lang levetid og pålidelig ydeevne – det er efterhånden ved at blive standard i branchen.

Pris og tilgængelighed

Galaxy S25-serien kan forudbestilles, men vi har endnu ikke fået datoen for hvornår det sker. Serien vil være tilgængelig i følgende farver:

Galaxy S25 Ultra: Titanium Silverblue, Titanium Black, Titanium Whitesilver og Titanium Gray.

Galaxy S25 og Galaxy S25+: Navy, Silver Shadow, Icyblue og Mint.

De vejledende priser er som følger med den mindste hukommelseskonfiguration:

Galaxy S25 Ultra: 11.499 DKK.

Galaxy S25+: 8.999 DKK.

Galaxy S25: 6.999 DKK.

Du kan læse mere på Samsungs officielle hjemmeside.

Samsung lancerer Galaxy S25-serien med fokus på AI og personlig tilpasning